Ingredjenti 450g spagetti 400g fwied tat-tiġieġ 200g basal 300ml krema friskatewm ftit butir jew marġerina ftit nuċimuskata maħkuka bżar mitħun frisk u melħ Metodu Poġġi borma kbira bl-ilma fuq in-nar, żid ftit melħ malli l-ilma jiftaħ jagħli u għalli l-ispagetti. Meta l-ispagetti jkun sar, saffih u għaddih mill-ilma kiesaħ biex ma jibqax isir. Ħallih fil-passatur biex joqtor tajjeb. Naddaf il-fwied u qattgħu f'biċċiet imdaqqsin. Qaxxar il-basal u t-tewm u qattagħhom f'biċċiet żgħar. Dewweb ftit butir jew marġerina ġo tagen kbir u fond u qalli l-basal u t-tewm sakemm jibdew jirtabu. Ħawwad il-ħin kollu. Żid il-fwied u, filwaqt li tibqa' tħawwad il-ħin kollu, kompli sajjar sakemm isir. Roxx ftit nuċimuskata, bżar u melħ u ħawwad tajjeb. Baxxi n-nar, żid il-krema u ħawwad. Kompli sajjar għal madwar 7 minuti. Żid l-ispagetti fuq din it-taħlita. Ħawwad tajjeb u servi mill-ewwel. Nota: Tista' tuża l-fwied tal-fenek minflok dak tat-tiġieġ .